राष्ट्रिय खुला टेबलटेनिसमा सुस्मितालाई स्वर्ण
प्राइम ग्लोबल कलेजकी सुस्मिता खड्काले १२ औं पूर्णमान वज्राचार्य स्मृति राष्ट्रिय खुला टेबलटेनिस प्रतियोगिताअन्तर्गत कलेजतर्फ महिला सिंगल्समा शुक्रबार स्वर्ण जितेकी छन् ।
काठमाडौँ — प्राइम ग्लोबल कलेजकी सुस्मिता खड्काले १२ औं पूर्णमान वज्राचार्य स्मृति राष्ट्रिय खुला टेबलटेनिस प्रतियोगिताअन्तर्गत कलेजतर्फ महिला सिंगल्समा शुक्रबार स्वर्ण जितेकी छन् ।लैनचौरस्थित राष्ट्रिय टेबलटेनिस प्रशिक्षण केन्द्रमा भएको फाइनलमा सुस्मिताले त्रिचन्द्रकी मन्जु सुवाललाई ११–९, ९–११, ७–११, ११–७, १३–११ को सेटमा पराजित गरिन् । प्राइम ग्लोबलकी निकिता कस्ती र ख्वप कलेजकी अन्जु सुवाल तेस्रो भए ।कलजेतर्फ पुरुष टिम इभेन्टमा लिभरपुलले गोल्डेनगेटलाई ३–१ ले फाइनलमा हराउँदै स्वर्ण जितिन् । कोशी बहुमुखी क्याम्पस र धरान मेगा कलेज तेस्रो बने । सोही स्पर्धाको महिलामा प्राइम ग्लोबलले ख्वपलाई ३–० ले पाखा लगाउँदै शीर्षस्थान कब्जा गर्‍यो । अक्सब्रिज कलेज र ह्वाइटफिल्ड तेस्रो बने ।बहिरातर्फ पुरुष सिंगल्समा दिनेश महर्जनले प्रज्ज्वल बस्नेतलाई १०–१२, ३–११, ११–८, ११–९, १२–१० ले हराएर उपाधि जिते । महिलातर्फ शारदा भुसाल पहिलो भइन् । शारदाले फाइनलमा सुलोचना खरेललाई ११–५, ११–३, ११–२ ले हराइन् ।